**REPUBLIKA HRVATSKA**

**Ministarstvo pomorstva, prometa i infrastrukture**

**Upute prijaviteljima za dostavu projektnih prijedloga**

 **Operativni program „Promet“ 2007. – 2013.**

 **Ograničeni poziv za dostavu projektnih prijedloga vezanih za Prioritetnu Os 1 – Modernizacija željezničke infrastrukture i priprema projekta u sektoru prometa**

**NAZIV POZIVA:**

**POZIV ZA PRIPREMU PROJEKATA U SEKTORU CESTOVNOG PROMETA - OPERATIVNI PROGRAM „PROMET“ 2007. - 2013.**

 **Ref. broj poziva: TR.1.2.12**

23. srpanj 2014.

Sadržaj:

[**1. Opće informacije i odredbe (pravni izvori, temelj…)** 3](#_Toc394068172)

[1.1 Informacije o pravnom temelju i hijerarhiji strateških dokumenata prema kojima su pripremljene upute za podnositelje 3](#_Toc394068173)

[1.2. Svrha poziva za dostavu projektnih prijedloga (kontekst, potrebe koje se namjeravaju ispuniti) 4](#_Toc394068174)

[**2. Uvjeti za prijavitelje** 4](#_Toc394068175)

[3. Dodjela financijskih sredstava, broj projekata po prijavitelju, maksimalni iznos potpore, iznos bespovratnih sredstava i partnerstvo 4](#_Toc394068176)

[**4. Uvjeti za projekte** 5](#_Toc394068177)

[4.1 Razdoblje provedbe projekta: 7](#_Toc394068178)

[**5. Financijski uvjeti** 7](#_Toc394068179)

[5.1. Prihvatljivi troškovi 7](#_Toc394068180)

[5.2 Neprihvatljivi troškovi 8](#_Toc394068181)

[**6. Postupak procjene projekata** 8](#_Toc394068182)

[6.1 Potpisivanje ugovora 12](#_Toc394068183)

[**7. Odredbe za provedbu projekta** 13](#_Toc394068184)

[**8. Administrativne informacije** 14](#_Toc394068185)

[8.1 Sadržaj projektne prijave: 14](#_Toc394068186)

[8.2 Podnošenje projektnih prijava: 15](#_Toc394068187)

[8.3 Zahtjevi za dodatnim informacijama ili pojašnjenjima poziva za dostavu prijava projekata (PDP) 15](#_Toc394068188)

[8.4 Promjene pokrenutog poziva 16](#_Toc394068189)

[8.5 Obustavljanje, ranije zatvaranje pokrenutog poziva i produženje roka za predaju 16](#_Toc394068190)

[8.6 Otkazivanje poziva na dostavu prijedloga 16](#_Toc394068191)

[8.7 Prigovor 16](#_Toc394068192)

[8.8 Objava rezultata poziva 17](#_Toc394068193)

[**9. Popis relevantnih EU i nacionalnih zakona** 17](#_Toc394068194)

[**10. Rječnik pojmova** 18](#_Toc394068195)

# 1. Opće informacije i odredbe (pravni izvori, temelj…)

# 1.1 Informacije o pravnom temelju i hijerarhiji strateških dokumenata prema kojima su pripremljene upute za podnositelje

Upute za podnositelje su pripremljene u skladu s odredbama navedenim u Operativnom programu „Promet“ 2007. – 2013. (OP Promet).

OP Promet temelji se na:

* Uredbi Vijeća (EZ) br. 1083/2006 od 11. srpnja 2006. o utvrđivanju općih odredbi o Europskom fondu za regionalni razvoj, Europskom socijalnom fondu i Kohezijskom fondu i stavljanju izvan snage Uredbe (EZ) br. 1260/1999 (SL L 210/25, 31.7.2006.)  (Opća uredba);

Sukladnost uputa za podnositelje s OP-om Promet, osigurava se kroz usklađenost s relevantnom regulativom Europske Komisije.

Nadalje, planirane aktivnosti u sklopu OP-a Promet u skladu su s:

* Uredbom (EZ) br. 1080/2006 Europskog parlamenta i Vijeća od 5. srpnja 2006. o Europskom fondu za regionalni razvoj i stavljanju izvan snage Uredbe (EZ) br. 1783/1999 (SL L 210/1, 31.7.2006.) (Uredba EFRR-a);
* Uredbom Vijeća (EZ) br. 1084/2006 od 11. srpnja 2006. o uspostavi Kohezijskog fonda i stavljanju izvan snage Uredbe (EZ) br. 1164/94 (SL L 210/79, 31.7.2006.) (Uredba KF-a);

OP Promet oslanja se na postojeće, važeće EU regulative i nacionalne politike i strategije. Upute za podnositelje usko su povezane s ciljevima i prioritetima Nacionalnog strateškog referentnog okvira (NSRO) koji je osnovni referentni instrument za programiranje fondova EU-a u području regionalne politike. Upute za prijavitelje daju detaljnije informacije pozvanim prijaviteljima o postupku pripreme i dostave prijave projekta, postupku odabira prijedloga projekata te provedbe odabranih projekata od strane prijavitelja, odnosno korisnika.

Pravni temelj za objavu poziva su:

* Nacionalni strateški referentni okvir 2013. (<http://www.mrrfeu.hr/UserDocsImages/EU%20fondovi/NSRF_HR_.pdf>)
* Operativni program „Promet“ 2007.- 2013.

(<http://www.strukturnifondovi.hr/UserDocsImages/kako_do_fondova/korak1/uvjeti/operativniprogrampromet_2007-2013-hrvatskijezik-1383573060.pdf> )

* Zakon o uspostavi institucionalnog okvira za korištenje strukturnih instrumenata Europske unije u Republici Hrvatskoj (NN br. 78/2012, 143/2013),
* Uredba o tijelima u sustavu upravljanja i kontrole korištenja strukturnih instrumenata Europske unije u Republici Hrvatskoj (NN br. 97/2012),
* Zajednička nacionalna pravila (<http://www.strukturnifondovi.hr/koji-su-uvjeti-za-pripremu-i-provedbu-projekata-financiranih-strukturnim-instrumentima>)
* [Pravilnik o prihvatljivosti izdataka (NN br. 5/2014)](http://www.strukturnifondovi.hr/sites/strukturnifondovi.hr/files/cr-collections/4/znp1_pravilnikoprihvatljivostiizdataka_nn_5-2014.pdf)

# 1.2. Svrha poziva za dostavu projektnih prijedloga (kontekst, potrebe koje se namjeravaju ispuniti)

Svrha ovog poziva je osigurati učinkovito i djelotvorno dodjeljivanje i korištenje sredstava za pripremu projekata u sektoru prometa kroz OP Promet, Prioritetna os 1: Modernizacija željezničke infrastrukture i priprema projekta u sektoru prometa, u skladu s relevantnim pravilima i procedurama. Ovaj poziv namijenjen je **isključivo izradi i doradi pripremne projektne dokumentacije za navedene projekte u sektoru cestovnog prometa,** koji se planiraju sufinancirati iz Europskih strukturnih i investicijskih fondova za razdoblje 2014 – 2020.

Pod time se podrazumijeva izrada financijsko-ekonomske, tehničke, dokumentacije za nadmetanje i druge potrebne dokumentacije za projekte iz sektora cestovnog prometa. Također, cilj je povećati kvalitetu pripremljenosti projekata u sektoru cestovnog prometa te osigurati stratešku bazu projekata za razvoj prometnog sektora za programsko razdoblje 2014.-2020.

# 2. Uvjeti za prijavitelje

***Informacije o unaprijed definiranim prijaviteljima (pravni status, uloga u upravljanju)***

Ovaj ograničeni poziv za dostavu projektnih prijedloga usmjeren je na određenu vrstu prijavitelja, u skladu sa OP-om „Promet“. Unaprijed definirani prijavitelj ovog poziva su:

**Hrvatske ceste d.o.o.,** (Zakon o cestama NN, br. 84/11, br. 22/13, br.54/13, br.148/13)

U obvezi definiranog prijavitelja je da osigura odgovarajuće administrativne, tehničke, stručne i druge potrebne kapacitete za uspješnu provedbu Projekata (potrebno obrazložiti u Prijavnom obrascu A – u dijelu kratki opis projekta).

# 3. Dodjela financijskih sredstava, broj projekata po prijavitelju, maksimalni iznos potpore, iznos bespovratnih sredstava i partnerstvo

Visina dostupnih financijskih sredstava iz EFRR-a namijenjenih za Poziv za pripremu projekata u cestovnom sektoru prometa – OPERATIVNI PROGRAM „PROMET“ 2007. – 2013. iznosi 7.000.000,00 kuna. (sedammilijuna kuna)

Sredstva su osigurana u Državnom proračunu Republike Hrvatske za 2014. godinu i projekcijama za 2015. i 2016. godinu.

Ministarstvo pomorstva, prometa i infrastrukture zadržava pravo ne dodijeliti sva raspoloživa sredstva u slučaju nedovoljnog broja kvalitetnih projektnih prijedloga odnosno prijedloga koje ne ispunjavaju definirane kriterije.

* U ovom Pozivu prijavitelj može prijaviti maksimalno 7 projektnih prijedloga
* Najniži iznos bespovratnih sredstava po projektnom prijedlogu koji se može dodijeliti je 250.000,00 kn (dvjestopedesettisuća kuna) bez PDV-a
* Najviši iznos bespovratnih sredstava po projektnom prijedlogu koji se može dodijeliti je 2.500.000,00 kuna (dvamilijunapetstotisuća kuna) bez PDV-a;

Maksimalni iznos potpore je 85% ukupnih prihvatljivih troškova Projektnog prijedloga.

Razlika izdataka projektnog prijedloga, odnosno razlika između ukupne vrijednosti projekta (prihvatljivi i neprihvatljivi izdaci) i zatraženog iznosa bespovratne potpore koja se dodjeljuje u okviru ovog poziva mora biti financirana od strane korisnika iz vlastitih sredstava ili iz drugih izvora.

Partnerstvo na projektu

Prijavitelj može djelovati samostalno ili u partnerskom odnosu s jednim ili više partnera.

U slučaju da prijavu projekta podnosi prijavitelj s jednim ili više partnera, kapacitet prijavitelja se provjerava samo za prijavitelja koji će biti određen kao nositelj.

Prijavitelj, odnosno nositelj projektne prijave, odgovoran je za podnošenje prijave, upravljanje i provedbu odobrenog projekta, koordinaciju aktivnosti i upravljanje proračuna projekta.

U slučaju više partnera, prijavitelj i partneri moraju odrediti nositelja projektne prijave i sklopiti ugovor o partnerstvu. Nositelj prijave mora biti određen prilikom podnošenja prijave na poziv, a Ugovor o partnerstvu ne mora biti sklopljen prilikom prijave na poziv nego, po eventualnom odobrenju projekta i isti mora biti dostavljen u MPPI prije potpisivanja ugovora o dodjeli bespovratnih sredstava.

# 4. Uvjeti za projekte

Prihvatljivi projekti moraju biti u skladu sa ciljevima Prioriteta 1 – Modernizacija željezničke infrastrukture i priprema projekta u sektoru prometa, OP-a „Promet“.

Projekti i aktivnosti koji će biti financirani na temelju ovog Poziva trebaju ispuniti uvjet da doprinose izradi nove ili povećanju kvalitete već izrađene financijsko-ekonomske, tehničke, dokumentacije za nadmetanje i druge dokumentacije za projekte, te kvalitetnoj pripremi prometnih infrastrukturnih projekata i povećanju broja prometnih infrastrukturnih projekata planiranih za sufinanciranje iz Europskih strukturnih i investicijskih fondova za financijsko razdoblje 2014.- 2020.

Prihvatljive aktivnosti koje će se financirati na temelju ovog Poziva odnose se na:

* Izradu financijsko-ekonomskih studija i planova koji dokazuju prihvatljivost i opravdanost projekta (npr. Studije izvodivosti, uključujući analizu troškova i koristi (CBA) , studije predizvodivosti, Master planovi i sl.)
* Pregled i dopunu postojećih financijsko-ekonomskih studija i planova koji dokazuju prihvatljivost i opravdanost projekta (npr. Studije izvodivosti, uključujući analizu troškova i koristi (CBA) , studije predizvodivosti, Master planovi i sl.)
* Izradu tehničke dokumentacije (projektna dokumentacija, studija, koncepata, metodologija, izvješća, istraživanja, projektnih aplikacija)
* Pregled i dopunu tehničke dokumentacije (projektna dokumentacija, studija, koncepata, metodologija, izvješća, projektnih aplikacija)
* Izradu dokumentacije za nadmetanje
* Pregled, izmjenu i dopunu dokumentacije za nadmetanje

Prijavitelji projekata za koje nije izrađena projektna dokumentacija kojom se dokazuje prihvatljivost i opravdanost projekta mogu se prijaviti **isključivo** za izradu iste.

**Prijavitelji projekata za koje već postoji projektna dokumentacija kojom se dokazuje prihvatljivost i opravdanost projekta te ako ista pokazuje pozitivan rezultat, mogu se prijaviti za ostale prihvatljive aktivnosti iz ovog Poziva, te pritom na CD-u dostaviti svu postojeću projektnu dokumentaciju kojom se dokazuje prihvatljivost i opravdanost projekta.**

Indikator/pokazatelj uspješnosti projekta

Sukladno Operativnom programu provedba i uspješnost Prioriteta 1 – Modernizacija željezničke infrastrukture i priprema projekta u sektoru prometa, pratit će se slijedećim indikatorom/pokazateljom:

* Broj uspješno provedenih ugovora za pripremu projekata. (Broj projekata (Projekt osnovne mreže 13)\*\*\* (Broj))

Indikator/pokazatelj treba biti jasno i detaljno opisan s navedenom njegovom vrijednosti u prijavnom obrascu projekta i dokazom da je ugovor uspješno proveden.

Nabava na projektu:

Nabava koja proizlazi iz prijavljenih projekata treba ispuniti uvjet provedbe postupka sukladno važećim propisima i pravilima javne nabave navedenim u:

* Zakonu o javnoj nabavi (NN br. 90/11, 83/13, 143/13, 13/14);
* Podzakonskim propisima donesenim na temelju Zakona o javnoj nabavi;
* Direktivi 2004/18/EZ Europskog parlamenta i Vijeća od 31. ožujka 2004. o koordinaciji postupaka nabave za dodjelu ugovora o javnim radovima, ugovora o javnoj nabavi robe te ugovora o javnim uslugama (SL L 134, 30. 4. 2004.);
* Direktivi 2004/17/EZ Europskog parlamenta i Vijeća od 31. ožujka 2004. kojom se usklađuju postupci nabave subjekata koji djeluju u sektorima vodoopskrbe, energetike, prometa i poštanskih usluga (SL L 134, 30. 4. 2004.);
* Uredbi Komisije (EZ) br. 1251/2011 od 30. studenog 2011. o izmjenama i dopunama Direktive 2004/17/EZ, 2004/18/EZ i 2009/81/EC Europskog parlamenta i Vijeća u pogledu njihove primjene postupaka za dodjelu nagrada ugovora

Za provedbu postupaka javne nabave vrijedit će i primjenjivat će se i svi drugi važeći propisi, koji su na snazi u vrijeme provedbe aktivnosti. Ukoliko dođe do promjene naprijed navedenih propisa isto će se uzeti u obzir u odnosu na njihovo stupanje na snagu i na provedbu aktivnosti.

Zahtjevi vezani uz horizontalne prioritete Europske Unije

Priprema i provedba projekta u cjelini ne smije biti u suprotnosti s odredbama ključnih horizontalnih politika Europske unije. U skladu s člankom 16. i 17. Opće uredbe (1083/2006) svi projekti:

* Ne smiju ni u kojem slučaju dovoditi do diskriminacije na temelju spola, rasne ili etničke pripadnosti, religije ili vjere, godina ili spolne orijentacije;
* Moraju slijediti svoje ciljeve u okviru održivog razvoja i promicanja cilja zaštite i unaprjeđenja okoliša od strane Zajednice.

Zahtjevi vidljivosti

Prijedlozi projekta moraju sadržavati aktivnosti za obavještavanje javnosti, koje trebaju biti usmjerene na korisnike rezultata Projekta i medije, radi podizanja svijesti o rezultatima Projekta i dodijeljenoj pomoći EU za provedbu Projekta, te moraju isticati logotip EU-a, zajedno sa službeno odobrenim Projektnim logotipom (ukoliko postoji) i biti razmjerne opsegu projekta. Ukoliko prijavitelj u projektnom prijedlogu nije predvidio troškove projektnog elementa „promidžba i vidljivost“ (unaprijed zadani projektni element u Prijavnom obrascu), troškove ispunjavanja zahtjeva vidljivosti snosi prijavitelj iz vlastitih sredstava ili iz drugih izvora.

# 4.1 Razdoblje provedbe projekta:

Razdoblje provedbe projekta započinje danom početka projektne aktivnosti povezane s provedbom elemenata projekta i završava danom zaključenja svih projektnih aktivnosti povezanih s provedbom elemenata projekta.

Trajanje projekta je maksimalno 33 mjeseca, a financirat će se aktivnosti koje su se provodile, provode se ili će se provoditi u vremenskom razdoblju od 01.01.2014. godine do 30.09.2016.

Sve projektne aktivnosti potrebno je završiti (izvršena završna plaćanja) do 30. rujna 2016. godine.

# 5. Financijski uvjeti

# 5.1. Prihvatljivi troškovi

Prihvatljivi troškovi su oni koji su vezani uz provedbu OP-a Promet, a pripadaju sljedećim vrstama troškova:

* Angažiranje vanjskih stručnjaka za izradu projektnih dokumentacija, studija, koncepata, metodologija, izvješća, Master planova, projektnih aplikacija te ostalih studija temeljem prihvatljivih aktivnosti
* Izrada projektnih dokumentacija, studija, koncepata, metodologija, izvješća, Master planova, projektnih aplikacija
* Nabava ili najam i opremanje uredskog prostora (fiksni troškovi, uredski namještaj, uredska i komunikacijska oprema) za potrebe angažiranih vanjskih stručnjaka
* Održavanje prostora, režijski troškovi, telekomunikacijski i troškovi interneta za potrebe angažiranih vanjskih stručnjaka
* Putni troškovi i smještaj, vezano za službena putovanja angažiranih vanjskih stručnjaka
* Usluge transporta (gorivo, najam vozila, usluge prijevoza, korištenje javnog prijevoza), za službena putovanja angažiranih vanjskih stručnjaka
* Organizacija konferencija i sastanaka vezano za izradu studija temeljem prihvatljivih aktivnosti
* Informiranje i publicitet vezani uz izradu studija, uključujući razvoj i ispis informacija i promidžbenih materijala (letaka, brošura, plakata, i sl.).
* Upravljanje projektom i administracija (do maksimalno 10% ukupne vrijednosti projekta)

Priznavat će se stvarno nastali, dokazani i prikazani troškovi.

Drugi troškovi koji nisu navedeni u popisu mogu biti prihvatljivi uz detaljno pisano obrazloženje, ukoliko doprinose ostvarenju ciljeva projekata i uz prethodno odobrenje od strane MPPI-a,

Projekt ne smije uključivati aktivnosti koje su već financirane iz drugih izvora/Operativnih programa (dvostruko financiranje).

# 5.2 Neprihvatljivi troškovi

Neprihvatljivi troškovi su:

* Ulaganja u kapital ili kreditna ulaganja, jamstveni fondovi,
* Izdatak povezan s aktivnostima stambenog zbrinjavanja,
* PDV koji je povrativ
* Kamate na dug,
* Doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za korisnika,
* Operativni troškovi koji nisu vezani uz upravljanje projektom,
* Gubici zbog fluktuacija valutnih tečaja i provizija na valutni tečaj,
* Bankovni troškovi za otvaranje i vođenje računa, naknade za financijske transfere i drugi troškovi u potpunosti financijske prirode
* Izdatak povezan sa stavljanjem nuklearnih postrojenja izvan pogona,
* Ostali neprihvatljivi troškovi definirani pravilnikom o prihvatljivosti izdataka (NN 5/2014)

# 6. Postupak procjene projekata

Postupak procjene sastoji se od šest koraka i odvija se sljedećim redoslijedom:

1. korak – Prijem i registracija projektnih prijava

2. korak – Administrativna provjera

3. korak – Selekcija temeljem kriterija odabira

4. korak – Provjera prihvatljivosti projektnih prijedloga

5. korak – Odluka o financiranju

6. korak – Obavijest prijavitelju o rezultatima procjene

Ministarstvo pomorstva, prometa i infrastrukture (MPPI) odgovorno je za cjelokupni proces evaluacije koji uključuje spomenutih 6 koraka.

Tijekom drugog, trećeg i četvrtog koraka MPPI ima pravo, radi što objektivnije procjene, u situacijama kada određena informacija/dokumentacija nedostaje ili je netočna ili nepotpuna, zatražiti od prijavitelja dodatna pojašnjenja[[1]](#footnote-1). Dodatna pojašnjenja, dostavljeni dokumenti, kao i argumentacija dostavljena temeljem zahtjeva za pojašnjenjem od strane potencijalnih korisnika, može utjecati na konačni odabir projekata. Ako prijavitelj traženu informaciju/dokumentaciju ne dostavi u zadanom roku, MPPI ima pravo temeljem toga odbaciti projektnu prijavu. Prijaviteljima nije dozvoljeno dostavljati ispravke ili dopune projektne dokumentacije na vlastitu inicijativu nakon isteka roka za dostavu projektnih prijava.

Prijavitelji će o statusu projektne prijave biti obaviješteni pisanim putem, na dokaziv način, na kraju svakog koraka evaluacije (putem redovne pošte ili e-pošte). U slučaju odbijanja projektne prijave u pojedinoj fazi postupka vrednovanja, razlozi odbijanja bit će navedeni.

MPPI zadržava pravo traženja svih potrebnih dodatnih obrazloženja od strane potencijalnih korisnika prije potpisivanja ugovora, u svrhu utvrđivanja opravdanosti projekta, davanja sugestija u definiranju opsega, sadržaja i vrste određenih studija i dokumentacije koja će se financirati, kao i ciljeva koji će biti postignuti projektom te vremenskog termina provedbe, uz uvjet da se time ne mijenjaju osnovni uvjeti poziva i dostavljenih prijava. Također, MPPI zadržava pravo ne dodijeliti sredstava onim korisnicima koji neće postupiti prema uputama/smjernicama od strane MPPI o izradi, opsegu i vremenskom okviru provedbe projekta.

**1. korak – Prijem i registracija projektnih prijava**

Projektne prijave moraju ispunjavati sljedeće uvjete kako bi se mogle zaprimiti i registrirati:

1. Omotnica je zatvorena

2. Na omotnici je zabilježen datum i točno vrijeme zaprimanja prijave projektnog prijedloga

3. Na omotnici su naznačeni referentni broj i naziv Poziva za dostavu prijedloga

4. Na omotnici je naznačeno puno ime i adresa primatelja prijave

5. Na omotnici su naznačeni puno ime i adresa podnositelja prijave

6. Na omotnici je naznačeno: Ne otvarati prije sastanka za otvaranje prijava!

Sve projektne prijave koje ispunjavaju uvjete za registraciju bit će registrirane u integrirani informacijski sustav za strukturne fondove (SF MIS). Svaka registrirana prijava dobit će jedinstveni kodni broj (MIS Code) koji se dodjeljuje automatski od strane SF MIS-a. Taj broj će ostati referentni broj prijedloga projekta / projekta tijekom cijelog vijeka trajanja projekta i ne može se mijenjati.

Zaprimljene projektne prijave ne vraćaju se prijaviteljima.

**2. korak – Administrativna provjera**

Administrativna provjera pristiglih projektnih prijava provodi se primjenjujući kontrolnu listu za administrativnu provjeru (Prilog 1: Kriteriji za prijem, administrativnu provjeru i provjeru prihvatljivosti). Prijavitelji moraju potvrditi da je njihova prijava potpuna koristeći Kontrolnu listu (Prilog 2: Kontrolna lista ispunjenosti prijave) priloženu u ovim Uputama za prijavitelje. Projektne prijave koje prođu administrativnu provjeru biti će predložene za selekciju temeljem kriterija odabira te provjeru prihvatljivosti.

**3. korak – Selekcija temeljem kriterija odabira**

Selekcijski kriteriji primjenjivi za ovaj poziv usuglašeni su sa Koordinacijskim tijelom (MRRFEU) i odobreni od Nadzornog odbora OP-a Promet. Selekcijski kriteriji nalaze se u Tablici 1.

**Kako bi projektna aplikacija bila odabrana za financiranje, svi odgovori u Tablici 1. moraju biti DA, osim kriterija koji nije primjenjiv!**

*Tablica 1. Kriteriji za odabir za poziv „PRIPREMA PROJEKATA U SEKTORU PROMETA“*

| **Kriteriji za odabir za poziv „PRIPREMA PROJEKATA U SEKTORU PROMETA“** | **Uspostava i razrada predloženih kriterija za odabir** | **Kriterij****zadovoljen** |
| --- | --- | --- |
| 1. **Za predloženi projekt dostavljen je Inicijalni obrazac u Ministarstvo pomorstva, prometa i infrastrukture\***
 | Temelj kriterija je Inicijalni Obrazac zaprimljen u Ministarstvu pomorstva, prometa i infrastrukture. | Kriterij Zadovoljen (da/ne) |
| 1. **Projekt je prihvatljiv za financiranje kroz Europske strukturne i investicijske fondove u razdoblju 2014. – 2020.**
 | Projekt treba ispunjavati uvjete prihvatljivosti sukladno nacionalnim uvjetima prihvatljivosti određenim Nacionalnim Pravilnikom ver.4.1., poglavlje 01/Prihvatljivost troškovaProjekt treba ispunjavati uvjete prihvatljivosti sukladno: UREDBI (EU) br. 1303/2013 EUROPSKOG PARLAMENTA I VIJEĆA od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006Ili sukladnoUREDBI (EU) br. 1301/2013 EUROPSKOG PARLAMENTA I VIJEĆA od 17. prosinca 2013. o Europskom fondu za regionalni razvoj i o posebnim odredbama o cilju „Ulaganje za rast i radna mjesta” te stavljanju izvan snage Uredbe (EZ) br. 1080/2006Ili sukladnoUREDBI (EU) br. 1304/2013 EUROPSKOG PARLAMENTA I VIJEĆA od 17. prosinca 2013. o Europskom socijalnom fondu i stavljanju izvan snage Uredbe Vijeća (EZ) br. 1081/2006Ili sukladnoUREDBI (EU) br. 1299/2013 EUROPSKOG PARLAMENTA I VIJEĆA od 17. prosinca 2013. o posebnim odredbama za potporu iz Europskog fonda za regionalni razvoj cilju „Europska teritorijalna suradnja”Ili sukladnoUREDBI (EU) br. 1300/2013 EUROPSKOG PARLAMENTA I VIJEĆA od 17. prosinca 2013. o Kohezijskom fondu i stavljanju izvan snage Uredbe Vijeća (EZ) br. 1084/2006Ili sukladno UREDBI (EU) br. 1316/2013 EUROPSKOG PARLAMENTA I VIJEĆA od 11. prosinca 2013. o uspostavi Instrumenta za povezivanje Europe, izmjeni Uredbe (EU) br. 913/2010 i stavljanju izvan snage uredaba (EZ) br. 680/2007 i (EZ) br. 67/2010 | Kriterij Zadovoljen (da/ne) |
| 1. **Projekt je u skladu s nacrtom prometne strategije RH**
 | Temelj ovog kriterija je nacrt prometne strategije RH, uključujući i poglavlje 5. (Odredbe za daljnji razvoj) | Kriterij Zadovoljen (da/ne) |
| 1. **Da li je potreba za projektnom dokumentacijom jasno definirana i obrazložena?**
 | Ukoliko Projekt ne posjeduje Studiju izvodivosti, javlja se samo za studiju izvodivosti.**\*\***Ukoliko projekt posjeduje studiju izvodivosti, javlja se za drugi tip studije. | Kriterij Zadovoljen (da/ne) |
| 1. **Izvedivost projekta**
 | Studija izvodivosti za projekt je završena i pokazuje pozitivan rezultat. **\*\*\*** | Kriterij Zadovoljen (da/ne/nije primjenjivo) |

\* Prijavitelj projekta **obvezan je ispravno popunjeni, potpisani i ovjereni Inicijalni obrazac dostaviti zajedno sa projektnom prijavom na ovaj poziv!**

\*\*Pod pojmom Studije izvodivosti podrazumijeva se i izrada financijsko-ekonomskih studija i planova koji dokazuju prihvatljivost i opravdanost projekta (npr. Studije predizvodivosti, Master planovi i sl.)

\*\*\* Samo za one projekte koji posjeduju studiju izvodivosti

**4. korak – Provjera prihvatljivosti projektnih prijedloga**

Za potrebu provjere prihvatljivosti prijavitelja sukladno kriterijima iz Uputa za prijavitelje, uz prijavu je potrebno dostaviti Potpisanu i ovjerenu izjavu prijavitelja (Prilog 3):

Provjera prihvatljivosti pristiglih projektnih prijava provodi se primjenjujući kontrolnu listu za provjeru prihvatljivosti (Prilog 1: Kriteriji za prijem, administrativnu provjeru i provjeru prihvatljivosti).

**5. korak – Odluka o financiranju**

MPPI će Odluku o financiranju projektnih prijedloga donijeti na temelju provjere prihvatljivosti te temeljem odabira projekata prema selekcijskim kriterijima. Odluku o financiranju donosi čelnik MPPI-a, te će o donesenoj odluci kao i rezultatima procjene obavijestiti prijavitelja.

Odluka o financiranju sadržavat će:

* Pravni temelj za donošenje odluke,
* Podatke o prijavitelju,
* Naziv i referentni broj projekta,
* Maksimalni iznos namijenjen za financiranje prihvatljivih troškova i stopu sufinanciranja,
* Tehničke podatke (klasifikacije Državne riznice,kodove alokacija),
* Ostale potrebne podatke

**6. korak – Obavijest prijavitelju o rezultatima procjene**

MPPI će prijavitelja obavijestiti o rezultatima procjene.

Prijavitelj ima pravo povući svoju projektnu prijavu sve do trenutka potpisivanja Ugovora o dodijeli sredstava.

Projektna prijava **mora** zadovoljiti prva četiri koraka postupka procjene projekata. U slučaju da bilo koji korak nije zadovoljen, projektna prijava bit će automatski odbačena/odbijena o čemu će prijavitelj biti obaviješten pisanim putem sa navedenim razlozima.

Projektne prijave ocjenjivat će se navedenim redoslijedom za svaki korak posebno, Ukoliko jedan od koraka nije zadovoljen, projektna prijava će se odbaciti/odbiti i neće biti razmatrani po slijedećim koracima

# 6.1 Potpisivanje ugovora

Po donošenju Odluke o financiranju, MPPI će pripremit nacrt Ugovora o dodjeli bespovratnih sredstava u suradnji s uspješnim prijaviteljem (nadalje korisnikom) i pozvati ga da u roku od 30 dana od dana donošenja Odluke o financiranju potpiše Ugovor o bespovratnim sredstvima.

Ugovor o dodjeli bespovratnih sredstava definirat će prava i obveze Korisnika u vezi provedbe projekta.

Za potpisivanje dvostranog ugovora i preuzimanje obveza (između Korisnika i MPPI) odgovorne su obje strane.

Projektni partneri nisu dužni potpisati Ugovor o darovnici; partner bi trebao potpisati ugovor o partnerstvu s Korisnikom, obvezujući se na zadaće i obveze vezane uz provedbu zadaća projekta.

Ugovor o dodjeli bespovratnih sredstava sastoji se od Općih i Posebnih uvjeta i privitaka ugovoru (opisa projekta i proračuna temeljeni na prijavnom obrascu). Opći uvjeti su isti za sve ugovore, dok su posebni uvjeti prilagođeni određenom korisniku i projektnom prijedlogu u skladu sa ZNP-ima. Izmjene i dopune Općih uvjeta ne mogu imati retrogradni učinak i ne primjenjuju se na prethodno potpisane Ugovore o darovnici.

Prije potpisivanja Ugovora o dodjeli bespovratnih sredstava, MPPI ima pravo tražiti pojašnjenja, prilagodbe ili manje korekcije u opisu projekta u onoj mjeri u kojoj neće dovesti u pitanje odluku o financiranju ili biti u suprotnosti s jednakim tretmanom prijavitelja i neće:

* uzeti u obzir promjene koje su se dogodile od datuma zaprimanja prijedloga, odnosno
* se odnositi na aspekte utvrđene u evaluacijskom izvješću.

Izmjene u prijavi ne smiju ni u kojem slučaju dovesti do povećanja iznosa dodijeljenih bespovratnih sredstava ni postotka sufinanciranja utvrđenog odlukom o financiranju.

Ugovor o dodjeli bespovratnih sredstava potpisat će službeno ovlaštene osobe MPPI i korisnika, i Ugovor o dodjeli bespovratnih sredstava stupa na snagu potpisom posljednje ugovorne strane.

U slučaju da korisnik ne potpiše Ugovor o dodjeli bespovratnih sredstava u roku koji odredi MPPI, i osim ako to nije opravdano (u slučaju više sile), MPPI može bez odgode otkazati odluku o financiranju o čemu je dužan u roku od 10 radnih dana od datuma takvog otkaza obavijestiti Korisnika.

Od trenutka potpisivanja ugovora projekta, prijavitelj projekta postaje poznat 'Korisnik' i preuzima sve odgovornosti korisnika.

# 7. Odredbe za provedbu projekta

Nadzor nad provedbom projekta i izvršavanjem ugovornih obveza obavljat će MPPI tijekom cijelog vijeka trajanja projekata temeljem izvještaja koje će im korisnici dostavljati dinamikom propisanom Ugovorom o dodjeli bespovratnih sredstava.

Verifikacija projekata osigurat će da su iskazani izdaci stvarni i dokazani, da su usluge ili proizvodi isporučeni u skladu s Ugovorom, da su zahtjevi za nadoknadu sredstava točni i da su operacije i rashodi u skladu s europskim i nacionalnim propisima.

Korisnici su dužni redovito podnositi izvješća o provedbi MPPI-u, a u slučaju neizvršavanja obveza na vrijeme, MPPI ih može opomenuti i zatražiti izvršenje zaostalih obveza. Ukoliko niti nakon toga korisnik ne izvrši svoje obveze prema MPPI-u, to se može smatrati kršenjem Ugovora o dodjeli bespovratnih sredstava s kasnijim pravnim i financijskim posljedicama.

Nadzor nad provedbom obuhvaća sljedeće:

1. Provjeru ispravnosti zahtjeva za nadoknadom troškova (ispravnost iznosa i stope financiranja);
2. Provjeru prihvatljivosti troškova (zadovoljavanje nacionalnih i EU pravila o prihvatljivosti troškova);
3. Provjeru adekvatnosti popratne dokumentacije i postojanje odgovarajućeg revizijskog traga;
4. Provjeru provođenja EU i nacionalnih propisa o informiranju;

Korisnik može biti predmet revizije. Kako bi se osigurala odgovarajuća kontrola knjiženja, korisnik je dužan čuvati svu potrebnu dokumentaciju u skladu sa zahtjevima, kako bi se osigurao adekvatan revizorski trag. Revizije se mogu obavljati tijekom provedbe projekta te u roku od 5 godina po završetku projekta.

Tijekom provedbe projekta korisnik će morati djelovati u skladu s Uputama o mjerama vidljivosti izdanog od strane Ministarstva regionalnog razvoja i fondova Europske unije.[[2]](#footnote-2)

Nakon prihvaćanja Završnog izvještaja o provedbi projekta od strane MPPI korisnik nema drugih obaveza, osim, čuvanja dokumentacije za potrebe revizije.

# 8. Administrativne informacije

# 8.1 Sadržaj projektne prijave:

Projektne prijave podnose se sukladno Uputama za prijavitelje, koristeći obrasce koji su sastavni dio Poziva i Inicijalni obrazac dostupan na linku <http://www.mppi.hr/default.aspx?id=10223>.

**Cjelovitu projektnu prijavu čine:**

* Prijavni obrazac A
* Prilog 2: Kontrolna lista ispunjenosti prijave
* Prilog 3: Izjava prijavitelja
* Inicijalni obrazac – ovjeren i potpisan (Jedan primjerak u .pdf formatu, jedan primjerak u .xls formatu)
* U slučaju da je za projekt izrađena financijsko-ekonomska studija tada je istu potrebno dostaviti (na CD-u).

Projektna prijava se podnosi u tri (3) primjerka, u jednom originalu i dvije kopije na A4 formatu (s naznakom na prijavi: original ili kopija) te svaka od njih mora biti uvezana i istovjetna. Popratna dokumentacija na A4 formatu se dostavlja u jednom primjerku (original) unutar jedne zatvorene omotnice/paketa-originala.

U slučaju razlike između originala i kopija, mjerodavan je original.

Projektna prijava također mora biti podnesena u jednom (1) primjerku u elektroničkom formatu (DVD ili CD s oznakom R: CD/R, DVD/R) koji je istovjetan tiskanoj verziji. Svaki dokument mora biti u zasebnoj datoteci.

U slučaju razlike između tiskanog oblika i elektroničkog, mjerodavan je tiskani oblik.

U slučaju kada prijavitelj šalje više projektnih prijava, svaka od njih mora biti poslana zasebno.

Prijavni obrazac A. opći dio objavljen je na sljedećoj Internet adresi: <https://scf-wf.mrrfeu.hr/ap>. te ga je potrebno dostaviti u prijavi popunjenog u u elektroničkom obliku. Na navedenoj stranici nalaze se tehničke upute za rad s aplikacijom te sadržajne upute za popunjavanje prijavnog obrasca A. Za rad s aplikacijom nužno je koristiti sljedeće mrežne preglednike: Internet Explorer 9 ili novije verzije, Mozilla Firefox 14.0 ili novije verzije te Google Chrome 20.0 ili novije verzije.

Uz tiskani oblik , Prijavni obrazac A. dio potrebno je dostaviti i u elektroničkom formatu na DVD ili CD s oznakom R: CD/R, DVD/R. Prijavni obrazac A. dio potrebno je dostaviti kao zasebnu datoteku isključivo u .pdf formatu ispunjen preko ranije navedene Internet adrese (nije potrebno dostavljati prijavni obrazac u word-u). U slučaju da se razlikuje tiskani oblik od elektroničkog, mjerodavan je tiskani oblik.

Prijavni obrazac i priloge (Prilog 2: Kontrolna lista ispunjenosti prijave, Prilog 3: Izjava prijavitelja) potrebno je dostaviti i kao zasebne elektroničke dokumente na elektroničkom mediju za snimanje koji se može iskoristiti samo jednom (DVD ili CD s oznakom R: CD/R, DVD/R). Dokumenti u elektroničkom obliku moraju biti identični onima dostavljenim u tiskanom obliku. U slučaju da se razlikuje tiskani oblik od elektroničkog, mjerodavan je tiskani oblik.

# 8.2 Podnošenje projektnih prijava:

Projektne prijave podnose se na hrvatskom jeziku te moraju sadržavati dokumente navedene pod točkom 8.1.

Projektne prijave podnose se u zatvorenoj omotnici/paketu isključivo preporučenom poštanskom pošiljkom ili osobnom dostavom[[3]](#footnote-3) od 30. srpnja 2014 godine do 22. kolovoza 2014 godine na adresu:

**Ministarstvo pomorstva, prometa infrastrukture, Sektor za fondove EU**

**Prisavlje 14,**

**10000 Zagreb, Hrvatska**

Na zatvorenoj omotnici/paketu mora biti jasno navedena referenta oznaka poziva 1.2.12, te rečenica Za poziv: POZIV ZA PRIPREMU PROJEKATA U SEKTORU CESTOVNOG PROMETA - OPERATIVNI PROGRAM „PROMET“ 2007. - 2013. s naznakom „Ne otvarati prije službenog otvaranja prijava“, puni naziv i adresa primatelja i prijavitelja. Na omotnici/paketu primatelj će zabilježiti datum i točno vrijeme predaje projektne prijave.

Projektne prijave poslane na način različit od gore navedenog (npr. faksom ili e-poštom) ili dostavljene na druge adrese biti će automatski odbačene.

**Napomena:**

Datum i vrijeme mora biti evidentirano na omotnici/paketu i smatrat će se trenutkom primitka projektne prijave na Poziv. Prijava će biti dostavljena u roku ukoliko je do navedenog krajnjeg roka predana osobnom dostavom MPPI u vrijeme navedenog uredovnog vremena i ukoliko je s navedenim krajnjim datumom predana na slanje kao preporučena poštanska pošiljka. Za prijave poslane preporučenom poštanskom pošiljkom datum sa poštanskog pečata smatra se datumom slanja prijave.

Poziv je otvoren do 22. kolovoza 2014 godine. Svaka prijava podnesena nakon roka biti će automatski odbačena.

# 8.3 Zahtjevi za dodatnim informacijama ili pojašnjenjima poziva za dostavu prijava projekata (PDP)

Prijavitelji imaju pravo i mogućnost postavljati pitanja vezana uz Poziv za dostavu prijava projekata.

Upiti za pojašnjenjima ovog poziva mogu se poslati elektroničkom **poštom najkasnije četrnaest kalendarskih dana** prije isteka roka za podnošenje prijava na kontakt naveden ispod, navodeći jasno referentni broj poziva:

g. Kristijan Ležaić

Ministarstvo pomorstva, prometa i infrastrukture

Sektor za Fondove EU, voditelj Službe za evaluaciju projekata i potporu sustavu,

Adresa elektroničke pošte: kristijan.lezaic@mppi.hr

Pitanja važna za prijavitelje zajedno s odgovorima redovno će se objavljivati na mrežnoj stranici: [www.strukturnifondovi.hr](http://www.strukturnifondovi.hr)

**Napomena:**
**U interesu jednakog tretmana prijava MPPI ne će posebno zainteresiranim prijaviteljima davati zasebna prethodna mišljenja vezano uz prihvatljivost njihovog projekata ili određene aktivnosti.**

# 8.4 Promjene pokrenutog poziva

U slučaju da se utvrdi potreba za izmjenama (npr. uključivanje novih ili izmjena postojećih odredbi) dokumentacije PDP-a (bilo kao odgovor na zaprimljena pitanja ili na vlastitu inicijativu), MPPI će pripremiti Izmjene PDP-a. Izmjene PDP-a će biti objavljene na mrežnoj stranici [www.strukturnifondovi.hr](http://www.strukturnifondovi.hr)i na web stranici MPPI-a (i dostavljene pozvanom prijavitelju). U skladu s tim, prijaviteljima će se dati dovoljno vremena da izmijene svoje prijave, dok će se u slučaju da su prijave već podnesene osigurati rok za ispravak ili davanje dodatnih informacija.

# 8.5 Obustavljanje, ranije zatvaranje pokrenutog poziva i produženje roka za predaju

U slučaju potrebe za obustavljanjem, zatvaranjem poziva ranije no što je predviđeno ili produženjem roka za predaju prijava, MPPI će objaviti obavijest na mrežnoj stranici [www.strukturnifondovi.hr](http://www.strukturnifondovi.hr)i na web stranici MPPI-a (i dostavljene pozvanom prijavitelju) u kojoj se navodi:

* da je poziv obustavljen na određeno vrijeme (navodeći razdoblje prekida)
* da je poziv zatvoren ranije (navodeći točan datum zatvaranja)
* da je rok za predaju projektnih prijedloga produžen (navodeći točan datum)

# 8.6 Otkazivanje poziva na dostavu prijedloga

Poziv se može otkazati u bilo kojoj fazi postupka ukoliko:

* je poziv bio neuspješan, odnosno, nije zaprimljen nijedan valjan prijedlog ili se na njega nitko nije javio;
* su nastupile izvanredne okolnosti ili viša sila onemogućivši normalno izvođenje planiranih aktivnosti;
* je bilo nepravilnosti u postupku, osobito ako je svima onemogućen jednak tretman.

U slučaju otkaza PDP-a, obavijest u kojoj se navodi da se poziv poništava te razlozi za to će se objaviti na mrežnoj stranici [www.strukturnifondovi.hr](http://www.strukturnifondovi.hr) i na web stranici MPP-a (i dostavljene prijaviteljima).

# 8.7 Prigovor

Prijavitelji koji smatraju da su oštećeni zbog greške ili nepravilnosti tijekom postupka procjene imaju pravo uputiti pravni prigovor MPPI-u (Sektor za fondove EU), u sljedećim slučajevima:

* povreda postupka odlučivanja ranije utvrđenog u prijedlogu poziva ili u pravnim aktima,
* povrede prava prijavitelja na pošteno postupanje u svim fazama postupka odlučivanja,
* bilo koja opravdana primjedba o povredi privatnosti klauzule ili sukob interesa koji bi imali utjecaja na konačnu odluku o konkretnoj primjeni.

Kandidati mogu podnijeti prigovor u roku od 8 radnih dana nakon primitka odluke u odnosu na prihvaćanje projektne prijave. MPPI odlučiti će o prigovoru u roku od 15 radnih dana od dana primitka prigovora.

Postupak odlučivanja o prigovorima ne obustavlja postupak ugovaranja odobrenih projektnih prijava.

# 8.8 Objava rezultata poziva

Popis korisnika s kojima je potpisan Ugovor o dodjeli bespovratnih sredstava zajedno s iznosom dodijeljenih bespovratnih sredstava biti će objavljen na mrežnoj stranici [www.strukturnifondovi.hr](http://www.strukturnifondovi.hr)

Objava će uključivati minimalno sljedeće podatke:

* Naziv korisnika
* Naziv projekta i pripadajuću MIS oznaku
* Iznos dodijeljenih bespovratnih sredstava i stopu sufinanciranja
* Kratki opis projekta

# 9. Popis relevantnih EU i nacionalnih zakona

* Ugovor o Europskoj uniji (konsolidirana verzija, SL C 115/13, 9.5.2008.);
* Ugovor o funkcioniranju Europske unije (konsolidirana verzija, SL C 115/47, 9.5.2008.);
* Uredba Vijeća (EZ) br. 1083/2006 od 11. srpnja 2006. o utvrđivanju općih odredbi o Europskom fondu za regionalni razvoj, Europskom socijalnom fondu i Kohezijskom fondu i stavljanju izvan snage Uredbe (EZ) br. 1260/1999 (SL L 210/25, 31.7.2006.)  (Opća uredba);
* Uredba (EZ) br. 1080/2006 Europskog parlamenta i Vijeća od 5. srpnja 2006. o Europskom fondu za regionalni razvoj i stavljanju izvan snage Uredbe (EZ) br. 1783/1999 (SL L 210/1, 31.7.2006.) (Uredba ERDF);
* Uredba (EZ) br. 1081/2006 Europskog parlamenta i Vijeća od 5. srpnja 2006. o Europskom socijalnom fondu i stavljanju izvan snage Uredbe (EZ) br. 1784/1999 (SL L 210/12, 31.7.2006.) (Uredba ESF);
* Uredba Vijeća (EZ) br. 1084/2006 od 11. srpnja 2006. o uspostavi Kohezijskog fonda i stavljanju izvan snage Uredbe (EZ) br. 1164/94 (SL L 210/79, 31.7.2006.) (Uredba CF);
* Uredba Komisije (EZ) br. 1828/2006 od 8. prosinca 2006. o određivanju pravila za provedbu Uredbe Vijeća (EZ) br. 1083/2006 i Uredbe (EZ) br. 1080/2006 (SL L 371/1, 27.12.2006.)  (sa izmjenama i dopunama: br. 846/2009 i br. 832/2010) (Provedbena uredba);
* Uredba (EU, EURATOM) br. 966/2012 Europskog parlamenta i Vijeća od 25. listopada 2012. o financijskim pravilima primjenjivima na opći proračun Unije, stavljanju izvan snage Uredbe Vijeća (EC, Euratom) br. 1605/2002 (SL L 298/1, 26.10.2012.) (Financijska uredba).
* Ugovor o pristupanju Republike Hrvatske Europskoj uniji (NN, Međunarodni sporazumi, br. 2/2012) (Pristupni ugovor);
* Zakon o uspostavi institucionalnog okvira za korištenje strukturnih instrumenata Europske unije u Republici Hrvatskoj (NN, br. 78/12, 143/2013);(Zakon)
* Uredba o tijelima u sustavu upravljanja i kontrole korištenja strukturnih instrumenata Europske unije u Republici Hrvatskoj (NN, br. 97/2012); (Uredba)
* [Pravilnik o prihvatljivosti izdataka (NN, br. 5/2014)](http://www.strukturnifondovi.hr/sites/strukturnifondovi.hr/files/cr-collections/4/znp1_pravilnikoprihvatljivostiizdataka_nn_5-2014.pdf)
* Zakon o cestama (NN, br. 84/11, br. 22/13, br. 54/13, br.148/13)
* Zakon o pomorskom dobru i morskim lukama (NN, br.158/2003, NN, br.100/04, NN, br.141/06, NN, br.38/09)
* Zakon o Plovputu (NN, br. 073/1997)
* Zakon o zračnim lukama (NN, br.19/98, NN, br.14/11)
* Zakon o željeznici (NN, br.094/2013, NN, br.148/2013)

# 10. Rječnik pojmova

* OP Promet – Operativni program Promet
* ZNP– Zajednička nacionalna pravila
* MRRFEU – Ministarstvo regionalnoga razvoja i fondova EU
* MPPI – Ministarstvo pomorstva, prometa i infrastrukture
* EFRR – Europski fond za regionalni razvoj
* ESF – Europski socijalni fond
* KF – Kohezijski fond
* SKF – Strukturni fondovi i Kohezijski fond
* PDP – Poziv za dostavu prijava projekata
* Prijavitelj – Javna ustanova / tijelo koje podnosi prijavu projekta na Poziv; odgovorno za pripremu projektne prijave, s kojim se sklapa ugovor.
* Potpora - maksimalni dio novca koji bi se mogao prenijeti na korisnika. Definirano u apsolutnim brojkama i u omjeru. Grant se sastoji od dva moguća izvora: Doprinos EU i doprinos državnog proračuna.
* Ugovor o bespovratnim sredstvima - sporazum sklopljen između korisnika i Upravljačkog tijela o pomoći iz EU i nacionalnom sufinanciranju, financijskim i provedbenim uvjetima projekta.
* Odluka o financiranju - obveza plaćanja (nadoknade) prihvatljivih izdataka projekta i temelj za zaključivanje Ugovora o dodjeli bespovratnih sredstava projekta. Odluka o financiranju mora biti sastavljena u obliku administrativnog naloga izdanog od strane Upravljačkog tijela ili u drugom obliku usklađenom s nacionalnim zakonskim aktima za pripremu i izvršenje proračuna Republike Hrvatske. Odluka mora sadržavati podatke o maksimalnom iznosu potpore koju podnositelj zahtjeva može primiti.
* Operacija = projekt
1. U slučaju da budu potrebna dodatna objašnjenja prilikom postupka vrednovanja projektnih prijava, od prijavitelja se može zatražiti da:

Predoči informacije koje zatraži MPPI

Sudjeluje na sastanku vezanom uz pojašnjenja tijekom odabira, o čemu će biti obaviješteni pisanim putem

Također članovi Odbora za odabir projekta mogu izvršiti posjet lokaciji prijavitelja ili projekta, o čemu će prijavitelj biti obaviješten pisanim putem. [↑](#footnote-ref-1)
2. Dostupno na web stranici: <http://www.strukturnifondovi.hr/sites/strukturnifondovi.hr/files/cr-collections/4/uputezakorisnikesredstavav.2-1381923644.docx> [↑](#footnote-ref-2)
3. U slučaju osobne dostave, projektne prijave se predaju u Pisarnicu Ministarstva pomorstva, prometa i infrastrukture, Prisavlje 14, 10000 Zagreb. Uredovno vrijeme Pisarnice je od ponedjeljka do petka od 10:00 do 15:00 sati. Dostavljač će pri predaji projektne prijave dobiti od djelatnika Pisarnice potvrdu primitka s potpisom, datumom i vremenom predaje projektne prijave. [↑](#footnote-ref-3)